ΚΑΝΟΝΙΣΜΟΣ (ΕΟΚ) αριθ. 2822/71 ΤΟΥ ΣΥΜΒΟΥΛΙΟΥ της 20ής Δεκεμβρίου 1971 περί συμπληρώσεως των διατάξεων του κανονισμού αριθ. 17 "περί εφαρμογής των άρθρων 85 και 86 της συνθήκης"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 87,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός αριθ. 17(1) στο άρθρο 4 παράγραφος 2 εξαιρεί ένα αριθμό συμφωνιών, αποφάσεων και εναρμονισμένων πρακτικών από την υποχρέωση κοινοποιήσεως, η οποία θεσπίζεται από το άρθρο 4 παράγραφος 1-

ότι η δημιουργία κοινής αγοράς απαιτεί την προσαρμογή των επιχειρήσεων στις συνθήκες της διευρυνθείσης αγοράς και ότι η συνεργασία επιχειρήσεων δύναται ν' αποτελέσει πρόσφορο μέσο για την επιτυχία της- ότι είναι σκόπιμο ιδίως να ευνοηθεί η συνεργασία στον τομέα της ερεύνης και της αναπτύξεως καθώς και η σύναψη συμφωνιών εξειδικεύσεως που δεν θίγουν τον ανταγωνισμό-

ότι η συνεργασία αυτή διευκολύνεται εφ' όσον οι σχετικές συμφωνίες, αποφάσεις και εναρμονισμένες πρακτικές δεν υπόκεινται σε κοινοποίηση-

ότι θεσπίζοντας την απαλλαγή από την υποχρέωση προς κοινοποίηση πρέπει να ληφθεί υπ' όψη, αφ' ενός η εύλογη επιθυμία των επιχειρήσεων να διευκολυνθεί η συνεργασία τους και αφ' ετέρου η ανάγκη μιας αποτελεσματικής επιβλέψεως-

ότι οι συμφωνίες, οι αποφάσεις και οι εναρμονισμένες πρακτικές οι οποίες, αν και περιορίζουν τον ανταγωνισμό, δεν αφορούν παρά την έρευνα και την από κοινού ανάπτυξη, δεν παρουσιάζουν γενικώς κινδύνους, η φύση των οποίων καθιστά απαραίτητη την κοινοποίηση-

ότι οι συμφωνίες εξειδικεύσεως είναι δυνατό να συμβάλουν στην βελτίωση της παραγωγής ή της διανομής των προϊόντων-

ότι δεν πιθανολογείται γενικώς ότι θα θιγεί ο ανταγωνισμός, εφ' όσον οι επιχειρήσεις που συμμετέχουν δεν υπερβαίνουν ένα ορισμένο μέγεθος και το ποσοστό συμμετοχής τους στην αγορά δεν υπερβαίνει ένα ορισμένο όριο για τα εξειδικευμένα προϊόντα- ότι οι συμφωνίες αυτής της φύσεως δύνανται κατά κανόνα να εξαιρεθούν από την απαγόρευση που καθιερώνει το άρθρο 85 παράγραφος 1 της συνθήκης, κατ' εφαρμογή της παραγράφου 3-

ότι κατά συνέπεια πρέπει να συμπληρωθεί το άρθρο 4 παράγραφος 2 του κανονισμού αριθ. 17 και να απαλλαγούν από την υποχρέωση κοινοποιήσεως οι συμφωνίες, αποφάσεις και εναρμονισμένες πρακτικές, οι οποίες αφορούν την έρευνα και την από κοινού ανάπτυξη, εφ' όσον περιορίζουν τον ανταγωνισμό, καθώς και ορισμένες συμφωνίες εξειδικεύσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο Μόνο Το άρθρο 4 παράγραφος 2 του κανονισμού αριθ. 17 συμπληρώνεται ως εξής:

"2. Η παράγραφος 1 δεν εφαρμόζεται στις συμφωνίες, αποφάσεις και εναρμονισμένες πρακτικές όταν:

1)......(ως έχει)

2)......(ως έχει)

3) Έχουν ως μοναδικό αντικείμενο:

α)......(ως έχει)

β) την από κοινού έρευνα και ανάπτυξη-

γ) την εξειδίκευση στην κατασκευή προϊόντων, περιλαμβανομένων και των αναγκαίων για την πραγματοποίησή της συμφωνιών,

- όταν τα προϊόντα, τα οποία αποτελούν αντικείμενο εξειδικεύσεως, δεν αντιπροσωπεύουν σε ένα σημαντικό τμήμα της κοινής αγοράς, πλέον του 15% του όγκου των συναλλαγών που πραγματοποιείται με ομοειδή προϊόντα ή προϊόντα τα οποία θεωρούνται ως ομοειδή από τους καταναλωτές λόγω των ιδιοτήτων, των τιμών και της χρήσεώς τους, και

- όταν ο συνολικός ετήσιος κύκλος εργασιών, ο οποίος πραγματοποιείται από τις συμμετέχουσες επιχειρήσεις, δεν υπερβαίνει τα 200 εκατομμύρια λογιστικών μονάδων.

Αυτές οι συμφωνίες, αποφάσεις και εναρμονισμένες πρακτικές δύνανται να κοινοποιηθούν στην Επιτροπή."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Δεκεμβρίου 1971.

Για το Συμβούλιο

Ο Πρόεδρος

M. PEDINI

(1) ΕΕ αριθ. 13 της 21.2.1962, σ. 204/62.